Մոնրեալի համալսարան

Մոնրեալի համալսարան ( ֆրանսերեն՝ Université de Montréal), կրթական կառույց Մոնրեալում (Քվեբեկ, Կանադա), որը հիմնադրվել է 1878 թվականին։ Համալսարանը համարվում է աշխարհի խոշորագույն ֆրանսալեզու ուսումնական հաստատություններից մեկը։ Ներկայումս Մոնրեալի համալսարանն ունի մոտ 55000 ուսանող: Պատմություն Համալսարանը հիմնադրվել է այն ժամանակ, երբ 1878 թվականին Քվեբեկ քաղաքի Լավալի համալսարանը հիմնեց նոր մասնաճյուղ Մոնրեալում, որը հայտնի դարձավ որպես Մոնրեալի Լավալ համալսարան: Դա արվեց Մոնրեալի առաջնորդի կամքին հակառակ, որն հանդես էր գալիս իր քաղաքում անկախ համալսարանի օգտին: Վատիկանը համալսարանին որոշակի վարչական ինքնավարություն է շնորհել 1889 թվականին՝ թույլ տալով ընտրել իր պրոֆեսորներին և դիպլոմներ տալու արտոնագիրը: 1919 թվականի մայիսի 8-ին Հռոմի պապ Բենեդիկտոս XV-ի պապական կանոնադրությունը համալսարանին շնորհեց լիակատար ինքնավարություն։ Այսպիսով, այն դարձավ անկախ կաթոլիկ համալսարան և ստացավ Մոնրեալի համալսարան անվանումը։ Իր գործունեության առաջին տարում համալսարանն ընդունեց 100-ից պակաս ուսանող իր երեք ֆակուլտետներում, որոնք այն ժամանակ գտնվում էին Հին Մոնրեալում: Դրանք էին Աստվածաբանության, Իրավագիտության և Բժշկական ֆակուլտետները: Համալսարան ընդունվող ուսանողների գիտելիքների տարբեր որակի, ինչպես նաև այն ժամանակվա Քվեբեկյան կրթական համակարգում դասավանդման տարբեր մակարդակների պատճառով դիմորդների համար բացվեցին նախապատրաստական ​​դասընթացներ: Թեև Լավալի մասնաճյուղը նախատեսված էր որպես Մոնրեալի առաջին ֆրանկոֆոն համալսարանը, այն լիարժեք համալսարան չէր մինչև 1920 թվականի փետրվարի 14-ը, երբ ստացավ համալսարանի կոչումը նահանգային կառավարությունից։ Բարձրագույն կրթության նոր քաղաքականությունը, որը սկսվեց 1960-ական թվականներին (Խաղաղ հեղափոխությունից հետո) արձագանք էր ժողովրդական ճնշումներին և համոզմունքներին, որ բարձրագույն կրթությունը սոցիալական արդարության և տնտեսական արդյունավետության բանալին է անհատների, ինչպես նաև հասարակության համար: Երրորդ կանոնադրությունը, որն ընդունվել է 1967 թվականին, սահմանում է Մոնրեալի համալսարանը որպես բարձրագույն կրթության և գիտական ​​հետազոտությունների հասարակական կազմակերպություն, որի կառավարմանը իրավունք ունեն մասնակցել և՛ ուսանողները, և՛ դասախոսները: Համալսարանի տեղափոխում 1876 ​​- 1895 թվականներին համալսարանի դասերի մեծ մասն անցկացվում էր Մոնրեալի մեծ ճեմարանում։ 1895 թվականից մինչև 1942 թվականը դասերը տեղափոխվեցին Մոնրեալի կենտրոնում գտնվող Սեն Դենի և Սեն Քեթրին փողոցների խաչմերուկը։ Ի տարբերություն անգլալեզու համալսարանների, այն տուժում էր ֆինանսական միջոցների պակասից երկու պատճառով՝ ֆրանսիացի կանադացիների հարաբերական աղքատությունը և Քվեբեկ Սիթիից հեռակա կառավարման հետ կապված բարդությունները: Մինչեւ 1930 թվականը բավականաչափ գումար էր կուտակվել Մոն Ռոյալում նոր համալսարանի շինարարությունը սկսելու համար։ Բայց 1930-ական թվականների Մեծ ճգնաժամի տնտեսական ցնցումները իրենց ազդեցությունն ունեցան շինարարության վրա։ Շատերը կարծում էին, որ համալսարանը պետք է վաճառի անավարտ շինությունները՝ խնդիրները լուծելու համար։ 1939 թվականին նահանգային կառավարությունը տրամադրեց անհրաժեշտ ֆինանսավորումը։ Շինարարությունն ավարտվել է 1943 թվականի հուլիսի 3-ին։ Համալսարանի նախկին շենքերը հետագայում օգտագործվել են մեկ այլ ֆրանսախոս համալսարանի՝ Մոնրեալի Քվեբեկի համալսարանի կողմից: Միջուկային հետազոտություն 1943 թվականին համալսարանը մասնակցել է պատերազմի հետազոտությանը` տրամադրելով իր լաբորատորիաները։ Համալսարանի գիտնականներն աշխատում էին ծանր ջրի միջուկային ռեակտորի ստեղծման վրա։ Հետազոտությունն ավելի մեծ Մանհեթենի նախագծի մի մասն էր, որի հիմնական նպատակը միջուկային զենքի ստեղծումն էր: Քվեբեկի մասնակից գիտնականներից մեկը՝ Պիեռ Դեմերը, հայտնաբերել է մի շարք ռադիոակտիվ տարրեր, որոնք ստացվում են նեպտունիումից։ 20-րդ դարի երկրորդ կես 1965 թվականին առաջին աշխարհիկ ռեկտոր Ռոժե Գոդրին սկսեց արդիականացնել համալսարանը։ Համալսարանը մեծահասակների կրթության ծրագիր բացեց ֆրանս-կանադացիների համար 1968 թվականին: 2002 թվականից համալսարանը ձեռնամուխ է եղել մի շարք խոշոր շինարարական նախագծերի՝ կառուցելով հինգ նոր շենք, որպեսզի հետագայում ընդլայներ հետազոտությունները դեղագիտության, ճարտարագիտության, տիեզերագնացության, քաղցկեղի հետազոտության և կենսատեխնոլոգիայի ոլորտներում: Վարկանիշ Մոնրեալի համալսարանը մշտապես դասվել է մի շարք համալսարանների վարկանիշային աղյուսակներում: Աշխարհի բուհերի ակադեմիական վարկանիշային ցանկում 2022 թվականին համալսարանը զբաղեցրել է 101–150-րդ տեղը աշխարհում, իսկ վեցերորդը՝ Կանադայում 2023 QS World University Rankings-ը համալսարանը դասեց 116-րդն աշխարհում և հինգերորդը Կանադայում Times Higher Education World University Rankings-ում 2023 թվականին համալսարանը զբաղեցրել է 111-րդ տեղում աշխարհում, իսկ հինգերորդը՝ Կանադայում U.S. News & World Report-ի 2022–2023 թվականների Աշխարհի բուհերի ակադեմիական վարկանիշային ցանկում համալսարանը զբաղեցրել է 156-րդ տեղը իր համաշխարհային վարկանիշում, իսկ վեցերորդը՝ Կանադայում։ Maclean's-ի 2023 թվականի կանադական համալսարանների վարկանիշային աղյուսակում համալսարանը զբաղեցրել է 10-րդ տեղը Բժշկական-դոկտորական համալսարանի կատեգորիայում: Ֆակուլտետներ Լանդշաֆտային ճարտարապետության, դիզայնի և քաղաքաշինության ֆակուլտետ Արվեստի և գիտության ֆակուլտետ Իրավագիտության ֆակուլտետ Շարունակական կրթության ֆակուլտետ Ասպիրանտուրայի ֆակուլտետ Բժշկական ֆակուլտետ Ստոմատոլոգիական ֆակուլտետ Անասնաբուժության ֆակուլտետ Երաժշտության ֆակուլտետ Դեղագիտության ֆակուլտետ Կրթության ֆակուլտետ Բուժքույրական ֆակուլտետ Աստվածաբանության և կրոնագիտության ֆակուլտետ Կինեզիոլոգիայի ամբիոն Օպտոմետրիայի դպրոց Կից դպրոցներ Կառավարման դպրոց Պոլիտեխնիկական դպրոց Հայտնի անձինք Գրականություն Bizier, Hélène-Andrée (1993). L'Université de Montréal: la quête du savoir. Montréal: Libre expression. 311 pp. 2-89111-522-8. Ծանոթագրություններ Արտաքին հղումներ Մոնրեալի համալսարանի պաշտոնական կայք Մոնրեալի համալսարանի հայ ուսանողների ասոցիացիա